text:
Kuri ubu, abakorera i Muhanga bavuga ko basigaye bafite umuriro uhagije kandi wizewe ku buryo umara icyumweru cyose utarabura na rimwe ndetse n’igihe ubuze ukagaruka mu minota itarenze 10.
Umuyobozi mukuru w’uruganda Pasta Rwanda, Ufitese Jean-Luc, ahamya ko uru ruganda rutarigera rubura umuriro mu gihe cy’ukwezi n’igice rumaze rutangiye gukora macaroni.
Yagize ati “Dutegura umushinga w’uruganda twashyize imbere kugura moteri itanga umuriro (power generator) kuko nabonaga hano i Muhanga umuriro ubura akenshi ku mugoroba ariko ubu umuriro urahari uhagije, na moteri ntiturayatsa na rimwe. Twanateganyaga kugeza umuriro ku ruganda bidutwaye miliyoni zigera kuri 15 ariko leta yawutugejejeho ku buntu, ni ikintu nashimira leta mu gushyigikira abikorera.”
Umuyobozi ushinzwe ibikorwa bya Hotel Splendid, Furaha Jean Damascène avuga ko ikiguzi cy’umuriro cyagabanyutseho 30% kuko batagura kenshi mazutu yo gukoresha moteri bitewe n’uko umuriro utakibura, n’iyo ugiye ukagaruka mu minota mike.
Umunyamabanga Nshingwabikorwa w’Umurenge wa Nyarusange, Rwiyereka Roger, nawe avuga ko ibura ry’umuriro ryari imbogamizi mu mitangire ya serivise ariko ikibazo kikaba cyarakemutse guhera mu mpera z’umwaka ushize.
Intara y’Amajyepfo yahoze ku isonga mu kugira umuriro ucikagurika, ubu iri ku isonga mu kugira umuriro wizewe kurusha n’Umujyi wa Kigali biturutse ku mbaraga leta yashyize mu kongera ingufu z’amashanyarazi, kubaka no gusana ibikorwaremezo bifasha mu gukwirakwiza umuriro hibandwa ku hagaragaraga ibibazo cyane, nk’uko Ikigo Gishinzwe Guteza Imbere Ingufu (EDCL) kibitangaza.
Hari imishinga myinshi yo kugabanya icikagurira ry’umuriro w’amashanyarazi
Umuyobozi Mukuru wa EDCL, Kamanzi Emmanuel, yabwiye IGIHE ko bakomeje gusana ibikorwaremezo no kubaka imiyoboro mishya y’umuriro n’amakusanyirizo y’umuriro (power substations) afasha gushyira umuriro ku bipimo abawukeneye bifuza.
Kamanzi avuga ko imishinga yarangiye ari yo yagabanyije ibibazo by’ibura ry’umuriro ryari rikabije mu myaka ishize, akongeraho ko hari n’indi mishinga igikomeje n’izatangira vuba mu rwego rwo gukemura burundu ibibazo by’umuriro.
Yagize ati “Twari dufite ‘radial network’, bivuze ko umuriro waturukaga impande ebyiri z’igihugu ugahurira i Kigali ku buryo aho ikibazo kibereye ku ruhande rumwe igihugu cyose kibura umuriro. Ubu ingufu tuzishyize mu gukemura icyo kibazo ku buryo ikibazo cy’umuriro kibaye ahantu hamwe kitaba rusange mu gihugu hose.”
Kamanzi avuga ko hari imiyoboro yarangiye irimo uwa Rukarara-Kirinda warangiye mu Ugushyingo 2016, watumye haboneka umuriro utuje mu turere twinshi tw’Amajyepfo. Umuyoboro wa Ntendezi-Bugarama na substation ya wo na byo byarangiye muri Nzeri 2016 bihuza uruganda rwa CIMERWA n’umuyoboro mugari w’igihugu, binakemura ikibazo cy’ibura ry’umuriro rya hato na hato mu turere twa Rusizi na Nyamasheke.
Naho substation ya Rulindo-Gifurwe yo izarangira kongererwa ubushobozi mu Ukuboza 2017, ifashe uturere twa Gatsibo, Kayonza, Kirehe, Ngoma na Rwamagana kugira umuriro uhagije.
Hari na substation nshya irimo kubakwa i Gabiro na yo izafasha mu guha umuriro Intara y’Iburasirazuba. Substation ya Gahanga-Ndera izarangira muri Werurwe 2018 izafasha mu cyanya cyahariwe inganda i Masoro (Kigali Special Economic Zone) n’ibindi bice bya Kigali.
Hari substation ntoya ya Mukungwa izuzura muri Kamena 2017 nk’igisubizo cyihuse mu kugabanya ikibazo cy’icikagurika ry’umuriro i Rubavu, hakazubakwa n’indi substation i Nyabihu izakemura ikibazo mu buryo burambye.
Hari umushinga wo kubaka kandi umuyoboro wiswe “Kigali Ring Network” uzahuza substations za Jabana, Birembo, control centre (ihuriro ry’umuriro i Gikondo) ugakomeza ku kibuga cy’indege i Kanombe ugakora umuzenguruko w’Umujyi wa Kigali wose kugira ngo umujyi ugire umuriro uhagije kandi wizewe.
Undi muyoboro ugikomeje ni uwa Mirama-Shango ufite na substations za Shango, Birembo, Bwishyura na Rubavu, ukazafasha u Rwanda gucuruzanya umuriro n’ibindi bihugu, umuriro ukava muri Kenya ugaca mu Rwanda ukagera muri Repubulika Iharanira Demokorasi ya Kongo.
Kamanzi yavuze ko hari n’indi mishinga igeze ku rwego rw’amasoko irimo uwo kubaka umuyoboro ukura umuriro ku rugomero rwa Rusumo uzarangira mu 2019 ukazafasha igihugu kugurisha umuriro mu Burundi na Tanzania.
Umuyoboro wa Mamba-Rwabusoro-Rilima na wo ugeze ku rwego rw’amasoko. Ukazavana umuriro ku ruganda rw’umuriro ukomoka kuri nyiramugengeri rwa Hakan ruri I Gisagara mu Ntara y’Amajyepfo, ikawuhuza n’umuriro uva mu kiyaga cya Kivu uturutse kuri Gaz Methane, wose ikawushyira mu muyoboro mugari w’igihugu.
Kamanzi ati “Iyi mishinga yose igamije kugabanya icikagurika ry’amashanyarazi no kugeza umuriro uhagije ku baturage aho bari hose mu gihugu. Iyo miyoboro yose nirangira, izanadufasha kugabanya umuriro utakara, tubashe kunguka ku buryo tuzashobora no kugabanya ibiciro by’amashanyarazi mu gihe kiri imbere.”


c: text/html

text:
Umuhanzi Blamless, w’imyaka 23, ni umwe mu bahanzi The Ben yatangariye ku bw’impano yo gucuranga no kuririmba. Aba muri Canada, aho yagiye gukomereza amashuri ye.
Innocent Nzayisenga ‘Blamless’ yatangiye umuziki mu 2011 ari kumwe na bagenzi be biganye, mu itsinda bise ‘The Braves’, aho we yakundaga gucuranga cyane. Nyuma ariko yaje gutangira kuririmba mu 2016 nyuma yo kwibonamo iyo mpano. Ni impano akomora mu muryango we.
The Ben bahuriye mu birori bya ‘Rwanda Women Convention’ biheruka kubera muri Canada, muri Nzeri 2016, aramucurangira.
Soma ikiganiro kirambuye yagiranye n’Ikinyamakuru Izubarirashe.rw:
Watangira utwibwira?
Amazina yanjye bwite nitwa Innocent Nzayisenga, iry’ubuhanzi nkoresha ni ‘Iam Blameless’. Kuri ubu ndi gukurikirana amasomo muri McGill University iherereye mu Mujyi wa Montreal muri Canada. Navutse kuwa Kabiri, tariki 21 Ukuboza 1993, ukwezi gushize ni bwo nujuje imyaka 23. Navukuye ndetse nkurira aho bita Ruyenzi, Runda mu Majyepfo.
Haba hari aho ukomora impano mu muryango?
Hari marume wanjye waririmbaga indirimbo za kera za Karahanyuze. Gusa ariko njyewe nakuze umuziki ntawushamadukiye cyane.
Uwo marume wawe se w’umuhanzi arazwi?
Sinzi ko abantu benshi bamuzi gusa yitwaga “Elanga” (Munyaburanga JP), yaririmbye indirimbo zirimo izitwa Urukumbuzi za Karahanyuze, ndaguha aho ziri kuri Youtube abantu bashobora kuzireba. Yanaririmbye indi yitwa Ngwino unsange.
Ni gute wize gucuranga wifashishije Youtube gusa?
Nagiye nkunda kujya kuri Youtube cyane, noneho ngafata inyigisho zibaho zo gucuranga (tutorials) nkareberaho ubundi nkagenda kubishyira mu bikorwa ku bicurangisho nyuma. Nabikoze kuva kera kugeza n’ubu kandi nibyo byamfashije kumenya ibicurangisho bya muzika.
Kanda HANO urebe indirimbo Urukumbuzi ya Munyaburanga JP:
Kanda HANO urebe indirimbo Ngwino Unsange ya Munyaburanga JP:
Noneho waje kuwujyamo gute, ko utawukundaga cyane?
Natangiye kwiga gucuranga ibyuma by’umuziki nkoresheje YouTube. Naje gutangira gukunda umuziki ahagana mu 2011, nyuma yo guhura n’inshuti zagiye ziwunkundisha. Indirimbo yanjye ya mbere yasohotse mu 2016. Iyo ndirimbo nahereyeho yitwa Invicible, yakurikiwe n’iyitwa ‘My Angel Is Gone’ yo nayihimbye mu rwego rwo kwibuka Anne Heyman washinze Agahozo-Shalom Youth Village, watabarutse muri Gashyantare 2014. Nyuma naje guhimba izindi ndirimbo zirimo ‘Umubavu’, ‘End Of The World (Tonight)’ n’izindi.
Ukora umuziki w’ubuhe bwoko?
Kuri ubu ahanini nkora umuziki uri mubwoko bwa Soul ivanze na Blues na Soft Rock. (Soul/Blues/Soft Rock fusion).
Abahanzi ufatiraho icyitegererezo ni abahe?
Nkunda kumva abahanzi benshi cyane cyane aba kera. Abo hanze nkunda bo navugamo B.B King, Otis Redding na Babyface (we ni uwo mu bavuba) hamwe na Usher.
Mu Rwanda naho nkunda Rodrigue Karemera, Sebanani André, Muyango na Kamaliza cyane na orchestra nkunda cyane yitwaga Les Fellows.
Abahanzi b’iki gihe bo nkunda hafi ya bose ku buryo ntabona uwo mperaho cyangwa se ngo undi musige gusa umuntu wese w’umuhanga ndamwumva pe.
Ariko kuri ubu ab’icyitegererezo kuri njye ni babiri; Otis Redding na Karemera Rodrigue. Ndabumva cyane bishoboka pe. Numva ari abahanga cyane.
Ubona ute umuziki nyarwanda?
Kuri njye iyo nitegereje aho umuziki nyarwanda wavuye ndetse n’aho bigeze mbona harabayeho intambwe ishimishije nubwo tutavuga ko twageze iyo tujya ahubwo bitanga icyizere cy’uko n’ahandi wazahagera. Wenda haracyabura abashoramari benshi bawushoramo ku rwego rugaragara gusa n’ibigezweho ni ibyo gushimira ku bagenda bagerageza gushyiramo intege. Ku rundi ruhande hari aho wenda nagaya umuhate udahagije ku bahanzi natwe turacyabura icyo nakwita isura y’akazi mu bikorwa byacu.
Hari icyo ubona cyakosorwa?
Hari ubwo ubona abantu basa n’abawukora badashyizeho umwete nk’abiruhukira ukuntu, gusa umwanya munini sinawumara mu kugaya kuko njyewe mpamya ko habayeho intambwe ishimishije nk’uko nabivugaga. Ikindi wenda navuga kibura ni ikintu cy’ubufatanye bugaragara hagati y’abanyamuziki n’itangazamakuru mu buryo bwagutse.
Iryo zina ‘Iam Blamless’ riva he?
Izina ryanjye ‘Blameless’ bisobanuye kimwe n’izina ryanjye bwite Innocent. Bishatse kuvuga umuntu w’Inyangamugayo cyangwa se wenda mu Kinyarwanda cyimbitse twabivuga nk’Umuziracyasha. Aho ryaturutse, njya gutangira gukunda umuziki nari ndimo ndibaza izina ryo gukoresha nk’umuhanzi gusa nifuzaga kugumana izina ryanjye bwite gusa inshuti zanjye ziza kumbwira ko mfashe irya Blameless byaba byiza kurushaho, bigasa nk’ibitandukanaho n’iryo nsanzwe nitwa mu buzima busanzwe.
Ufite gahunda ki mu muziki
Uyu mwaka nshaka gushyira hanze ibihangano byinshi bishoboka ku buryo byibuze ku mpera zawo nzaba maze kugira aho ngera nubwo bigoye bwose kubera kuba kure ndetse nta n’umuntu mfite ngo abe abikurikirana.

robotstxt: allowed

filter: keep


text:
Umuhanzi Patrick Nyamitari, uri mu marushanwa ya TPF6, umuziki usanzwe ari kimwe mu bice bimugize, kuko ubuzima bwe ahanini burangwa no kuririmba, no guhanga.
Nyamitari aririmba muri Serena Hotel; yakuze ari umuhanga mu kuririmba
Nyamitari yavutse kuwa 16 Kanama 1986, avukira mu Majyepfo y’u Rwanda, mu Mujyi Huye. Nyamitari ni bucura mu muryango w’abana bane, abahungu babiri n’abakobwa babiri. Mu muryango we haranzwe mo gukunda muzika cyane mubo bava inda imwe nka mukuru we akurikira wigeze kuba mu itsinda ribyina injyana zigezweho ndetse na Mushiki we wakunze kubyina mu matorero ndanga muco. Ku myaka itandatu y’amavuko nibwo yatangiye kwiyumvamo muzika, akakunda kubyina no kuvuza ingoma mu itorero ry’abana bato babyinaga imbyino gakondo muri kiriziya Gatolika ya mutagatifu Karoli Rwanga... soma ibindi


text:
Ibi byatangajwe mu biganiro Banki y’Abaturage yagiranye na bamwe mu bafite ibyo bohereza mu mahanga byabereye i Kigali kuri uyu wa 15 Nzeri 2016.
Gutera ingabo mu bitugu abafite ibyo bohereza mu mahanga ni gahunda ubuyobozi buvuga ko izateza imbere ibikorerwa mu Rwanda (Made In Rwanda), mu rwego rwo kubimenyekanisha hanze y’igihugu.
Umuyobozi Mukuru wa BPR,Sanjeev Anand yavuze ko batangije iyi gahunda mu rwego rwo gufasha abakiriya n’abanyarwanda muri rusange kujyana hanze umusaruro n’ibicuruzwa bikorerwa mu Rwanda.
Yagize ati “ Tumaze kubona ko ibyo u Rwanda rwohereza mu mahanga ari bike ugereranyije n’ibyo ruvanayo, twahisemo gufasha abantu mu buryo butandukanye tubafasha gukuraho imbogamizi zababuzaga gutwara ibicuruzwa byabo hanze, cyane cyane ko iki gihugu kiri mu nzira y’iterambere.”
Umwe mu bacuruzi bajyaga bajyana ibicuruzwa byabo hanze waganiriye na IGIHE, yatangaje ko hari igihe yajyaga yifuza kongera ingano y’ibyo yohereza hanze ariko akazitirwa no kubura igishoro.
Yagize ati “ Twagiraga ikibazo cyo kubura ingwate bigatuma ibicuruzwa tujyana mu mahanga biba bike. Icyemezo cyo koroherezwa kubona inguzanyo kizatuma natwe twongera ingano y’ibyo twoherezaga hanze y’igihugu.”
Umuyobozi ushinzwe ubucuruzi muri Banki y’Abaturage y’u Rwanda,Eric Rutabana yatangaje ko imbogamizi abacuruzi bahuraga na zo zavanyweho kuko ngo bagiye gukora uko bashoboye bakongerera ubushobozi abashaka kohereza ibicuruzwa byabo hanze.
Yagize ati “ Hari abajyaga bashaka kujyana ibicuruzwa byabo hanze bakagira imbogamizi y’igishoro. Ubu twe nka Banki y’Abaturage tugiye kujya dusuzuma niba koko umucuruzi afite ibyo yohereza, maze ku bufatanye tugirana na Banki y’u Rwanda itsura amajyambere (BRD) tuzajya tumwakira ingwate iri hagati ya 65% na 70%.”
Usibye gufasha abakiliya mu kubona ingwate, iyi banki izajya ishakira abacuruzi amasoko bajyanamo ibicuruzwa hanze, inabikurikirane kugeza biguzwe.
Mu bikorwa Banki y’Abaturage yatangaje ko igiye gutera inkunga, harimo ibikomoka ku buhinzi bw’icyayi, ikawa, n’ibihingwa by’imbuto n’imboga hamwe n’ibijyanye n’ubucukuzi bw’amabuye y’agaciro biba bigiye koherezwa hanze.
Tariki ya 7 Mutarama 2016, nibwo ikigo Atlas Mara cyo mu Bwongereza cyamuritse ku mugaragaro uguhuzwa kw’ishami ry’ubucuruzi rya BRD ryihariyemo 75% na BPR nyuma yo kuguramo imigabane ingana na 62% bigahinduka banki imwe ari yo BPR.
Atlas Mara yashoye miliyoni 21 z’amadorari ya Amerika muri BPR iguramo imigabane ingana na 62%, ndetse inagura ishami ry’ubucuruzi rya BRD ryihariye muri iyi banki 75%. Atlas Mara ifite gahunda yo kuba ikigo cy’imari cya mbere muri Afurika yo munsi y’ubutayu bwa Sahara.
Amafoto: Luqman Mahoro


text:
Amakuru arebana no gusura ibiro byacu
Ushobora gusura ibiro byacu n’amacapiro yacu. Dore aho biri n’amasaha yo kuhasura.
U Buhindi
927/1 Addevishwanathapura
Rajanukunte
BENGALURU-KAR 560 064
U BUHINDI
+91 80-2309-2400
Ushobora kuhasura
Kuwa mbere kugeza kuwa gatanu
8:00 kugeza 10:00 za mu gitondo, na 1:00 kugeza 3:00 z’umugoroba.
Bimara isaha n’igice
Ibintu by’ingenzi bihakorerwa
Bahindura ibitabo by’imfashanyigisho mu ndimi 18 zivugwa mu Buhindi no hafi yaho. Bacapa ibitabo biri mu ndimi 24 zivugwa mu Buhindi no hafi yaho. Bohereza ibitabo mu turere two mu Buhindi no mu bindi bihugu icyenda.


text:
Mukarurinda Rose w’imyaka 74 wo mu Karere ka Nyanza, ubwo Jenoside yakorerwaga Abatutsi yari atuye mu Karere ka Ruhango muri Kinazi, igice kizwi nk’amayaga.
Uyu mukecuru azwi ho kuba yarashoboye kurokora abantu ariko cyane icyo ashimirwa ni umwana w’uruhinja yarokoye rwari rufite amezi atatu akemera kurwonsa atazi inkomoko yarwo.
Ubwo ibikorwa bya AERG & GAERG Week byakorerwaga mu Karere ka Ruhango kuri uyu wa Gatandatu tariki ya 25 Werurwe 2017, uyu mukecuru yahawe inka yitwa ‘inka y’ineza’ kubera iki gikorwa cy’ubutwari yakoze.
Avuga ko uyu mwana yatandukanye n’ababyeyi be bamaze kwicwa nyirasenge wari mu kigero cy’imyaka 15 akamuhungana. Ubwo yageraga hafi y’aho uyu muryango wari utuye ngo ni bwo yaje guhura n’umuhungu w’uyu mukecuru amusaba ko yamuhisha, ni ko kumujyana iwabo.
Akimara kwiyemeza guhisha aba bana bari baje babagana yahise yiyemeza kureka konsa umwana we wari ufite imyaka ibiri ahitamo konsa uyu mwana w’uruhinja ntawe agishije inama.
Mukarurinda ati “Ubwo nagiye kubona mbona umuhungu wanjye araje azanye n’umwana w’umwangavu afite agahinja, naragafashe ndakonsa n’umufasha wanjye ntabwo yigeze agira ikibazo ko nkuye umwana muto twari dufite ku ibere.”
Uyu mubyeyi kuri ubu ushaje avuga ko uwo mutima w’urukundo yumvaga awufite wo gukunda ikiremwamuntu, ngo kenshi cyane ibitero byarazaga byinshi ariko hakaba nk’umuntu umuburira ati ‘bageze aha naha’ ubwo agasohoka mu nzu akajya mu bihuru.
Ati “Njye numvaga ko twese turi abantu tuva amaraso kandi twaremwe n’imana, ntiyavanguye ngo Abahutu, Abatutsi nta cyari gutuma nanga konsa uwo mwana, Imana izakomeze idufashe uru rukundo turukomeze.”
Inkotanyi zikigera i Kinazi ngo yahise aziha uwo mukobwa asigarana agahinja agakomeza kukitaho gusa ngo nyuma y’umwaka aka gahinja nako yaje kugashyikiriza umuryango na ko barakajyana, n’ubwo byabanje kugorana kuko kari kazi ko ari we nyina, dore ko yakonkeje kakiri gato.
Mukarurinda avuga ko uretse kuba aba bana baraje bamusaba kubahisha ngo nta handi yari abazi, ati, “Ntabwo nari mbazi kubeshya ni icyaha nta n’ubwo nzi igisekuru cyabo nakimenye nyuma sekuru aje kumutwara tumenyana mbahaye umwana wabo.”
Nyuma ya Jenoside uyu avuga ko yahuye no kunenwa na bamwe mu baturanyi be bavugaga ko ahetse umwana utazwi bigatuma aho ahingutse hose bamwishisha bakamuhunga ndetse ngo akumva ko bamugirira nabi.
Kuri ubu ngo kuko babonye ntacyo bakimugize, dore ko ubwo bamubazaga aho azajya ingoma y’Inkotanyi ivuyeho yabareze bagahanwa babonye nta kundi babigenza ubu bakaba babanye neza.
Twashatse kumenya uburyo uyu muhungu yahuye n’aba bana, maze atubwira ko yarimo agenda afite bibiliya kuko yakundaga gusenga kandi ise akaba yari yarababujije kuzamena amaraso, maze agahura n’uyu mwana w’umukobwa wari ufite uruhinja akamusaba ko niba bafite inka bamubabarira bakabahisha.
Ngo kenshi abicanyi babasabaga uyu mukobwa kuko bari bazi ko ari uwo babohoje ngo na bo babohozeho, ariko bamukomeraho kugeza ubwo Inkotanyi zageze Ntongwe zikamutwara.
Kuri ubu Uwineza Parfaite wahawe Izina rya Irizabimbuto n’uyu mukecuru ku bw’uburyo yarokotse, afite imyaka 23, akaba arimo kurangiza kaminuza mu gihugu cya Kenya, ngo akaba yishimira ko afite aho ageze.
Uyu nyirasenge na we ngo atuye mu Mujyi wa Kigali, abyaye gatatu akaba afata uyu mukecuru nk’umubyeyi kuko abyara akajya kumwereka abana ndetse umukecuru na we akajya kumusura nk’umwana ndetse uyu Uwineza ngo akaba uko aje mu kiruhuko umukecuru ajya kumusurayo.
Mukarurinda kubera igikorwa yakoze yituwe inka na sekuru w’uyu mwana n’ubwo yaje gupfa akaba yaramwemereye indi, ndetse nyuma y’iyi yahawe na AERG & GAERG ngo akaba n’aho atuye benda kumuha indi, yahawe kandi umudari w’ishimwe nk’umurinzi w’igihango ku rwego rw’akagari.


text:
ESE BYARAREMWE?
Amatwi yumva cyane y’igihore
IGIHORE cyo muri Amerika y’Amajyepfo gifite amatwi mato cyane afite uburebure butageze no kuri milimetero imwe, ariko afite ubushobozi bwo kumva nk’ubw’amatwi y’umuntu. Ako gasimba gafite ubushobozi bwo kumva amajwi atandukanye aturuka kure. Urugero, gashobora gutahura ijwi ry’ibindi bihore hamwe n’ijwi ridasanzwe ry’agacurama karimo gahiga.
Suzuma ibi bikurikira: Amatwi y’igihore ateye ku maboko yacyo. Kimwe n’amatwi y’umuntu, amatwi y’igihore na yo yakira ijwi, akarihindura kandi agasuzuma ubunini bwaryo. Ariko kandi, abahanga mu bya siyansi bavumbuye urugingo rwihariye mu gutwi kw’ako gasimba. Urwo rugingo rumeze nk’igipirizo kirekire cyuzuye amazi, kandi rufite urundi bimeze kimwe ruba mu gutwi kw’inyamabere, ariko urw’igihore rukaba ari ruto cyane. Urwo rugingo rero ni rwo ruha igihore ubushobozi buhambaye bwo kumva.
Porofeseri Daniel Robert wigisha ibinyabuzima muri kaminuza ya Bristol mu Bwongereza, yavuze ko ibyo abahanga bavumbuye bizafasha ba injenyeri “gukora utwuma duto cyane kandi dufite ubushobozi buhambaye bwo kumva, kuruta utwari dusanzwe turiho.” Nanone abashakashatsi batekereza ko ibyo bizagira uruhare mu ikoranabuhanga ryo mu gihe kiri imbere, igihe hazaba hakorwa ibyuma bifite ubushobozi bwo kumva amajwi ubusanzwe umuntu adashobora kumva, hakubiyemo n’ibyuma bikoreshwa kwa muganga bifite ubushobozi bwo kureba ibintu bidashobora kuboneshwa amaso.
Ubitekerezaho iki? Ese icyo gihore gifite ubushobozi buhambaye bwo kumva, cyabayeho binyuze ku bwihindurize? Cyangwa cyararemwe?


text:
Ese uritoza kugera ku gihagararo cya Kristo?
‘Mugere ku rugero rushyitse rw’igihagararo cyuzuye cya Kristo.’
INDIRIMBO: 69, 70
1, 2. Ni iyihe ntego Umukristo wese yagombye kugira? Tanga urugero.
IYO umubyeyi w’inararibonye agiye kugura imbuto ku isoko, si ko buri gihe ahitamo inini cyangwa izihendutse. Ahubwo ahitamo inziza. Aba ashaka iziryoshye, zihumura kandi zirimo intungamubiri. Aba ashaka imbuto zihishije, zeze neza.
2 Iyo umuntu amaze kwiyegurira Yehova kandi akabatizwa, aba agomba gukomeza gukura. Intego aba afite ni iyo kuba umugaragu w’Imana ukuze mu buryo bw’umwuka. Intumwa Pawulo yavuze ko Abakristo bo muri Efeso bagombaga gukura mu buryo bw’umwuka. Yabashishikarije ‘kugera ku bumwe mu kwizera no mu bumenyi nyakuri bw’Umwana w’Imana, bakagera ku kigero cy’umuntu ukuze rwose, bakagera ku rugero rushyitse rw’igihagararo cyuzuye cya Kristo.’
3. Ni iki Abakristo bo mu itorero ryo muri Efeso bahuriyeho n’Abahamya ba Yehova muri iki gihe?
3 Igihe Pawulo yandikiraga itorero ryo muri Efeso, ryari rimaze imyaka runaka rishinzwe. Abakristo benshi baho bari bakuze mu buryo bw’umwuka. Icyakora hari abandi bari bakeneye gukomeza gukura. Ibyo ni na ko biri mu Bahamya ba Yehova muri iki gihe. Hari abavandimwe na bashiki bacu benshi bamaze igihe kirekire bakorera Imana kandi bakaba baramaze gukura mu buryo bw’umwuka. Icyakora, uko si ko bimeze ku bandi. Urugero, buri mwaka habatizwa abantu babarirwa mu bihumbi. Ku bw’ibyo baba bagomba gukura mu buryo bw’umwuka. Wowe se bimeze bite?
UKO UMUKRISTO YAKURA MU BURYO BW’UMWUKA
4, 5. Abakristo bakuze mu buryo bw’umwuka bashobora kuba batandukaniye he, ariko se ni iki bose baba bahuriyeho? (Reba ifoto ibimburira iki gice.)
4 Iyo urimo ureba imbuto zeze ku isoko, usanga zose zitameze kimwe. Ariko hari ibintu ziba zihuriyeho. Abakristo bakuze mu buryo bw’umwuka na bo bashobora kuba bakomoka mu bihugu bitandukanye, barakuriye mu mimerere itandukanye, batangana mu myaka kandi badakunda ibintu bimwe. Hari n’igihe baba bafite kamere zitandukanye cyangwa badahuje umuco. Ariko kandi, abakuze mu buryo bw’umwuka bose baba bafite imico bahuriyeho. Mu buhe buryo?
5 Umugaragu wa Yehova ukuze mu buryo bw’umwuka yigana Yesu, we wadusigiye icyitegererezo ‘kugira ngo tugere ikirenge mu cye’ (1 Pet 2:21). Ni ikihe kintu Yesu yagaragaje ko ari icy’ingenzi cyane? Yavuze ko umuntu agomba gukunda Yehova n’umutima we wose, n’ubugingo bwe bwose, n’ubwenge bwe bwose kandi agakunda mugenzi we nk’uko yikunda (Mat 22:37-39). Umukristo ukuze mu buryo bw’umwuka yihatira kubaho mu buryo buhuje n’iyo nama. Uko abaho bigaragaza ko imishyikirano afitanye na Yehova ari yo y’ingenzi cyane kuruta ibindi byose, kandi akunda abandi.
6, 7. (a) Ni iyihe mico iranga Umukristo ukuze mu buryo bw’umwuka? (b) Ni ikihe kibazo dukwiriye kwibaza?
6 Ariko kandi, dusobanukiwe ko urukundo ari umwe mu mico Umukristo ukuze mu buryo bw’umwuka agaragaza (Gal 5:22, 23). Indi mico, urugero nko kwitonda, kumenya kwifata no kwihangana, na yo ni ingenzi. Ishobora kumufasha guhangana n’ibibazo atarakaye, kandi ntatakaze icyizere mu gihe ibintu bitagenze nk’uko yari abyiteze. Mu gihe yiyigisha Bibiliya, akomeza gushaka amahame ashobora kumufasha gutandukanya icyiza n’ikibi. Hanyuma, iyo afashe imyanzuro, iba igaragaza ko ari umuntu ukuze mu buryo bw’umwuka. Urugero, yumvira umutimanama we watojwe na Bibiliya. Agaragaza ko yicisha bugufi yemera ko inzira za Yehova n’amahame ye ari byo buri gihe biba ari byiza kuruta ibye. * Abwiriza ubutumwa bwiza abigiranye ishyaka kandi agatuma itorero ryunga ubumwe.
7 Uko igihe tumaze dukorera Yehova cyaba kingana kose, buri wese muri twe ashobora kwibaza ati “ese hari ibintu nkwiriye guhindura kugira ngo ndusheho kwigana Yesu, bityo nkomeze kugira amajyambere?”
“IBYOKURYA BIKOMEYE NI IBY’ABAKUZE MU BURYO BW’UMWUKA”
8. Ni iki umuntu yavuga ku birebana n’ukuntu Yesu yari asobanukiwe Ibyanditswe?
8 Yesu Kristo yari asobanukiwe neza Ibyanditswe. N’igihe yari afite imyaka 12 gusa, yari ashoboye kuganira ku Byanditswe n’abigisha bo mu rusengero. Bibiliya ivuga ko “abamwumvaga bose bakomezaga gutangazwa n’ukuntu yari asobanukiwe ibintu hamwe n’ibisubizo bye” (Luka 2:46, 47). Nyuma yaho igihe Yesu yakoraga umurimo ku isi, yakoresheje imirongo ikwiriye yo mu Ijambo ry’Imana kugira ngo acecekeshe abamurwanyaga.
9. (a) Ni izihe gahunda zo kwiga Bibiliya umuntu wifuza gukura mu buryo bw’umwuka agomba kugira? (b) Intego yo kwiga Bibiliya ni iyihe?
9 Umuntu ushaka gukura mu buryo bw’umwuka yigana Yesu, kandi aba yifuza gusobanukirwa Bibiliya uko bishoboka kose. Buri gihe akora ubushakashatsi muri Bibiliya, azirikana ko ‘ibyokurya bikomeye ari iby’abakuze mu buryo bw’umwuka’ (Heb 5:14). Uko bigaragara, Umukristo ukuze mu buryo bw’umwuka yifuza kugira ‘ubumenyi nyakuri’ ku byerekeye Bibiliya (Efe 4:13). Ese ufite gahunda yo gusoma Bibiliya buri munsi? Ese ufite gahunda yo kwiyigisha? Ese wihatira kugira gahunda y’iby’umwuka mu muryango buri cyumweru? Mu gihe wiga Bibiliya, ujye ushaka amahame yagufasha kurushaho kumenya uko Yehova atekereza n’ibyiyumvo bye. Hanyuma, ujye ugerageza kuyakurikiza mu gihe ufata imyanzuro. Ibyo bizatuma urushaho kwegera Yehova.
10. Umukristo ukuze mu buryo bw’umwuka abona ate amahame y’Imana n’inama itanga?
10 Umukristo ukuze mu buryo bw’umwuka ntanyurwa gusa no kumenya icyo Bibiliya ivuga. Nanone agomba gukunda amahame y’Imana n’inama itanga. Hanyuma agaragaza urwo rukundo akora ibyo Yehova ashaka aho kwikorera ibyo we yishakiye. Byongeye kandi, uwo Mukristo ‘yiyambura’ imitekerereze n’imyitwarire yari afite kera. Uko Umukristo agenda ahinduka, yambara kamere nshya imeze nk’iya Kristo “yaremwe mu buryo buhuje n’uko Imana ishaka kandi ikaba ihuje no gukiranuka n’ubudahemuka nyakuri.” (Soma mu Befeso 4:22-24.) Bibiliya yanditswe binyuze ku mwuka wera. Bityo iyo Umukristo arushijeho kumenya amahame yayo kandi akayakunda, atuma umutima we n’ubwenge bwe biyoborwa n’umwuka wera. Ibyo bimufasha gukura mu buryo bw’umwuka.
JYA WIMAKAZA UBUMWE
11. Abagize umuryango wa Yesu n’abigishwa be bari bameze bate?
11 Yesu yari umuntu utunganye. Ariko igihe yari ku isi yabanaga n’abantu badatunganye. Ababyeyi be n’abo bavukanaga ntibari batunganye. Abigishwa be na bo bagaragazaga ubwibone n’ubwikunde. Urugero, ku mugoroba wabanjirije urupfu rwe “havutse impaka zikomeye hagati yabo, bashaka kumenya uwasaga naho akomeye kuruta abandi muri bo” (Luka 22:24). Ariko Yesu yiringiraga ko abigishwa be badatunganye bari kuzakura mu buryo bw’umwuka, kandi bakagira itorero ryunze ubumwe. Kuri uwo mugoroba, Yesu yasenze asaba ko intumwa ze zunga ubumwe, abwira Se wo mu ijuru ati ‘bose babe umwe, nk’uko nawe Data, wunze ubumwe nanjye, nanjye nkaba nunze ubumwe nawe, kugira ngo na bo bunge ubumwe natwe, babe umwe nk’uko natwe turi umwe.’
12, 13. (a) Mu Befeso 4:15, 16 hagaragaza hate ko twagombye kwimakaza ubumwe mu itorero? (b) Ni iki umuvandimwe yakoze kugira ngo yimakaze ubumwe?
12 Umugaragu wa Yehova ukuze mu buryo bw’umwuka yimakaza ubumwe mu itorero. (Soma mu Befeso 4:1-6, 15, 16.) Twe abagize ubwoko bw’Imana, intego yacu ni iyo “guteranyirizwa hamwe neza” kandi tugakorera mu bumwe. Ijambo rya Yehova rivuga ko tugomba kwicisha bugufi kugira ngo twunge ubumwe. Umuvandimwe cyangwa mushiki wacu ukuze mu buryo bw’umwuka yicisha bugufi agahatanira ko itorero ryunga ubumwe, ndetse n’iyo yaba ahanganye no kudatungana kw’abandi. Witwara ute iyo umuvandimwe cyangwa mushiki wacu akoze ikosa? Wumva umeze ute iyo Umukristo mugenzi wawe agukoshereje? Ese uhita ureka kumuvugisha? Cyangwa ukora uko ushoboye kose kugira ngo mukomeze kubana neza? Umukristo ukuze mu buryo bw’umwuka ahatanira gukemura ibibazo aho kubangamira abandi.
13 Reka dufate urugero rw’umuvandimwe witwa Uwe. Kera yababazwaga no kudatungana kw’abandi. Hanyuma yiyemeje gusuzuma imibereho ya Dawidi akoresheje Bibiliya n’igitabo gisobanura Ibyanditswe (Étude perspicace des Écritures). Kuki yahisemo Dawidi? Uwe yaravuze ati “Dawidi yagiye ahemukirwa na bamwe mu bagaragu b’Imana. Urugero, Umwami Sawuli yashatse kumwica. Hari n’abantu bashatse kumutera amabuye kandi umugore we yaramukobye (1 Sam 19:9-11; 30:1-6; 2 Sam 6:14-22). Ariko imyifatire y’abandi ntiyigeze ituma urukundo yakundaga Yehova rugabanuka. Nanone, Dawidi yagiraga imbabazi, uwo akaba ari umuco nagombaga kwitoza. Ibyo nize byatumye mpindura uko nabonaga ukudatungana kw’Abakristo bagenzi banjye. Sincyibanda ku makosa y’abandi, ahubwo nihatira gutuma itorero ryunga ubumwe.” Ese nawe iyo ni yo ntego yawe?
JYA USHAKIRA INCUTI MU BAKORA IBYO IMANA ISHAKA
14. Yesu yatoranyaga ate incuti ze?
14 Yesu Kristo yabanaga neza n’abantu bose muri rusange. Abantu b’ingeri zose bumvaga bamwisanzuyeho, baba abagabo, abagore, urubyiruko, abakuze ndetse n’abana. Ariko yatoranyaga incuti ze magara yitonze. Yabwiye intumwa ze ati “muri incuti zanjye niba mukora ibyo mbategeka” (Yoh 15:14). Yesu yatoranyije izo ncuti ze mu bantu bamukurikiye mu budahemuka kandi bakoreraga Yehova n’umutima wabo wose. Ese nawe ushakira incuti mu bantu bakorera Yehova batizigamye? Kuki ibyo ari iby’ingenzi?
15. Abakiri bato bakungukirwa bate no kugira incuti z’abantu bakuze mu buryo bw’umwuka?
15 Urukundo abavandimwe na bashiki bacu bakugaragariza rushobora gutuma ukura mu buryo bw’umwuka. Birashoboka ko ukiri muto, ukaba utekereza gufata umwanzuro w’icyo uzakora mu buzima bwawe. Byaba byiza ushakiye incuti mu Bakristo bamaze igihe bakorera Yehova, kandi bagira uruhare mu gutuma itorero ryunga ubumwe. Bashobora kuba barahuye n’ibibazo bitandukanye mu mibereho yabo kandi bagahura n’inzitizi mu murimo bakorera Imana. Abantu nk’abo nibakubera incuti bazagufasha gufata imyanzuro myiza, kandi batume ukura mu buryo bw’umwuka.
16. Mushiki wacu ukiri muto yafashijwe ate n’incuti ze zo mu itorero zamurutaga?
16 Urugero, Helga yibuka ko igihe yari mu mwaka wa nyuma w’amashuri yisumbuye, abanyeshuri biganaga bavuze ibyo bateganyaga kuzakora. Abenshi muri bo bashakaga kwiga kaminuza kugira ngo bazabone akazi keza. Helga yabiganiriyeho n’incuti ze zo mu itorero. Yagize ati “abenshi muri bo barandutaga kandi baramfashije cyane. Banshishikarije gukora umurimo w’igihe cyose. Nyuma yaho, nakoze umurimo w’ubupayiniya imyaka itanu. Ubu hashize imyaka myinshi. Ariko nishimira ko nakoreye Yehova nkiri muto. Sinicuza ko nafashe uwo mwanzuro.”
17, 18. Ni iki cyadufasha gukorera Yehova neza?
17 Nitwigana Yesu tuzaba Abakristo bakuze mu buryo bw’umwuka. Tuzarushaho kwegera Yehova kandi turusheho kwifuza kumukorera uko dushoboye kose. Iyo umuntu akuze mu buryo bw’umwuka ni bwo akorera Yehova neza. Yesu yabwiye abigishwa be ati “mujye mureka umucyo wanyu umurikire abantu, kugira ngo babone imirimo yanyu myiza maze baheshe So wo mu ijuru ikuzo.”
18 Nk’uko tumaze kubibona, Umukristo ukuze mu buryo bw’umwuka agirira akamaro kenshi itorero. Nanone kandi, gukura mu buryo bw’umwuka bigaragazwa n’ukuntu Umukristo akoresha umutimanama we. Umutimanama wacu wadufasha ute gufata imyanzuro myiza? Twakubaha dute imyanzuro bagenzi bacu bafata bashingiye ku mutimanama wabo? Ibyo tuzabisuzuma mu gice gikurikira.
^ par. 6 Urugero, abavandimwe bageze mu za bukuru b’inararibonye, bashobora gusabwa kureka inshingano runaka zigahabwa abavandimwe bakiri bato, hanyuma bo bagasabwa kubashyigikira.


text:
Umuntu wahohotewe aba akeneye ubufasha ku nzego zitandukanye yaba urwego rw’umutekano, kwa muganga, abanyamategeko ndetse n’imishinga itandukanye. Muri iyi nkuru turibanda ku buryo yafashwa mu muryango. Dore rero mu byo wakora bikamufasha :
- Gutega amatwi uwahohotewe ;
- Kumvisha umugore wahohotewe ko amakosa atari aye, ugaha agaciro ibyo akubwiye, ukumva ishingiro z’isoni ze, uburakari, ubwoba no kubura amahoro bye ;
- Mwumvishe ko mwifatikanyije mu kababaro unamuhe ubujyanama ;
- Mubikire ibanga ;
- Muhe ubufasha mu by’amategeko harimo no kumushakira ubwunganizi mu nkiko
- Mufashe kumenya imishinga ibyara inyungu mu rwego rwo kumusubiza mu buzima busanzwe niba akeneye uburyo bwo kubaho ;
- Kuyobora no gukurikiranira hafi uwahohotewe ntahabwe akato.


text:
1 UGUSHYINGO 2016
FILIPINE
Abahamya bafashije abibasiwe n’imiyaga muri Filipine
Abahamya ba Yehova bo muri Filipine barimo barafasha bagenzi babo ndetse n’abandi bibasiwe n’inkubi y’umuyaga yiswe Sarika n’indi yiswe Haima, yibasiye ikirwa cya Luzon giherereye mu majyaruguru ya Filipine, ku itariki ya 16 n’iya 19 Ukwakira 2016. Uwo muyaga wiswe Haima washyizwe ku gipimo cya 4, ni wo muyaga ukaze uherutse kwibasira icyo gihugu, kuva cyakwibasirwa n’inkubi y’umuyaga yiswe Haiyan mu mwaka wa 2013.
Nubwo icyo gihugu kirimo Abahamya ba Yehova bagera ku 200.000, nta n’umwe muri bo wigeze apfa cyangwa ngo akomerekere muri ibyo biza. Icyakora raporo zigaragaza ko iyo miyaga ikaze, imyuzure n’inkangu byatewe n’uwo muyaga wiswe Haima, byangije amazu y’Abahamya agera ku 1.058 n’amazu 43 Abahamya ba Yehova basengeramo, bakunze kwita Amazu y’Ubwami.
Ibiro by’Abahamya ba Yehova byo muri Filipine byashyize mu mugi wa Tuguegarao, wo ku kirwa cya Luzon, komite ishinzwe ibikorwa by’ubutabazi, kandi bikusanya imfashanyo y’ibyokurya n’amazi. Kugeza ubu, amakamyo umunani yuzuye imfashanyo amaze koherezwa mu duce twibasiwe. Nanone ibiro by’Abahamya byashyizeho gahunda yo kubaka amazu yo guturamo by’agateganyo no gusana Amazu y’Ubwami yangiritse.
Inteko Nyobozi y’Abahamya ba Yehova ikorera ku cyicaro cyabo gikuru, igenzura imirimo y’ubutabazi ikoresheje amafaranga yatanzweho impano zo gushyigikira umurimo ukorerwa ku isi hose.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, 1-718-560-5000
Muri Filipine: Dean Jacek, 63-2-224-4444


text:
22 GICURASI 2017
LETA ZUNZE UBUMWE ZA AMERIKA
Abantu bishimiye gusura ibiro bikuru by’Abahamya
NEW YORK—Ku wa Gatandatu, tariki ya 29 Mata 2017, ku nshuro ya kabiri Abahamya ba Yehova bakiriye abantu bari baje gusura ikicaro cyabo gishya kiri i Warwick, muri leta ya New York. Icyo gihe haje abantu benshi kurusha abaje ku nshuro ya mbere.
Kuri iyo nshuro ya kabiri haje abashyitsi 468. Ni ukuvuga ko biyongereyeho 18 ku ijana ugereranyije n’abari baje ku nshuro ya mbere. Troy Snyder, ushinzwe kwita ku mazu y’ikicaro gikuru yaravuze ati: “Twashimishijwe n’uko abaturanyi bacu benshi harimo n’abayobozi b’umugi baje gusura aha hantu hashya twimukiye. Nanone hari abantu batuye muri aka gace bongeye kuza kuhasura ku nshuro ya kabiri, kubera ko bashimishijwe n’ibyo babonye igihe bahasuraga bwa mbere”.
Iyo gahunda yo gusura ikicaro cyacu yabaye ari ku wa Gatandatu, mu byumweru bibiri bikurikirana kandi abayitabiriye bose hamwe bari 863. Gusura byatangiraga saa yine za mu gitondo bikarangira saa kumi za nimugoroba. Snyder yakomeje agira ati: “Twabonye ko gahunda yo gutumira abantu ngo baze kuhasura yageze ku ntego rwose. Abantu benshi badusuye batubwiye ko babyishimiye, kandi duhaye ikaze abazifuza kongera kudusura ngo barebe aha hantu ndetse n’inzu ndangamurage yacu”.
Ingrid Magar utuye hafi y’i Tuxedo muri leta ya New York ari mu bashyitsi baje kuhasura. Ingrid yakoze imyaka 18 mu ruganda rwakoreraga ahubatswe ikicaro gikuru. Yibutse ukuntu icyo kibanza cyari kimeze maze aravuga ati: “Nshimishijwe n’ukuntu mwubatse iki kibanza. Cyamaze imyaka myinshi kidakoreshwa kandi twibazaga amaherezo yacyo. Aha hantu hasanzwe ari heza kandi mwatumye harushaho kuba heza.” Yongeyeho ati: “Mbona muri [Abahamya ba Yehova] abaturanyi beza. Mugira impuhwe, mwita ku bandi kandi mukita no ku bidukikije. Rwose duterwa ishema no kuba muri abaturanyi bacu”.
William Hoppe, umwenjenyeri waje gukora igenzura ku myubakire y’ikicaro gikuru atumwe n’umugi wa Warwick, mu myaka ibiri ya nyuma, yaravuze ati: “Biragaragara rwose ko mwashakaga imyubakire yo mu rwego rwo hejuru; kandi amazu mwubatse arabigaragaza. Natangajwe cyane no kubona ukuntu Abahamya bita ku bidukikije haba igihe bubakaga na nyuma yaho. Ntekereza ko babereye urugero rwiza abandi bose bafite imishinga y’ubwubatsi”.
Ushinzwe amakuru:
David A. Semonian, Ibiro Bishinzwe Amakuru, +1-845-524-3000


text:
UMUNARA W’UMURINZI—WO KWIGWA Nyakanga 2013
Iyi gazeti ikubiyemo ibintu twarushijeho gusobanukirwa ku birebana n’igihe ibivugwa mu buhanuzi bwa Yesu byari kubera, ikanagaragaza umugaragu wizerwa kandi w’umunyabwenge uwo ari we.
“Tubwire, ibyo bizaba ryari?”
Ni ibihe bintu byahindutse ku birebana n’uko twumvaga ibihereranye n’igihe ibivugwa mu buhanuzi bwa Yesu buri muri Matayo igice cya 24 n’icya 25 bisohorera?
“Dore ndi kumwe namwe iminsi yose”
Umugani wa Yesu w’ingano n’urumamfu ugaragaza igihe cyo kubiba, icyo gukura kw’imbuto n’icyo gusarura. Ni ibihe bisobanuro bishya twamenye ku birebana n’igihe cy’isarura?
Agaburira abantu benshi binyuze kuri bake
Yesu yahaga ate amatorero yo mu kinyejana cya mbere ibyokurya byo mu buryo bw’umwuka? Ese ubwo buryo ni bwo bukurikizwa muri iki gihe?
“Mu by’ukuri se, ni nde mugaragu wizerwa kandi w’umunyabwenge?”
Iki gice gitanga ibisobanuro bishya ku birebana n’uwo umugaragu wizerwa kandi w’umunyabwenge ari we. Reba ukuntu ari we udufasha gukomeza kumererwa neza mu buryo bw’umwuka.
Umuntu mushya mu Nteko Nyobozi
Ku itariki ya 1 Nzeri 2012, Mark Sanderson yabaye umwe mu bagize Inteko Nyobozi y’Abahamya ba Yehova.
INKURU IVUGA IBYABAYE MU MIBEREHO
Twishimiye gukorera Yehova aho ari ho hose
Soma inkuru igaragaza ukuntu umugabo n’umugore we bo mu Buholandi bitoje kwiringira Yehova mu buryo bwuzuye nubwo bahuye n’ibibazo n’imimerere yagendaga ihinduka.
“Mbega amafoto meza!”
Amafoto aba ari imfashanyigisho zituma dutekereza kandi tukagira ibyiyumvo. Wakungukirwa ute n’ayo mafoto meza?


text:
INGINGO YO KU GIFUBIKO | NI UBUHE BUTUMWA BUKUBIYE MURI BIBILIYA?
“Twabonye Mesiya”!
Nyuma y’imyaka igera kuri 400 igitabo cya nyuma cyo mu Byanditswe by’Igiheburayo cyanditswe, ubuhanuzi bwa Mika buvuga ko Mesiya, ari we Yesu, yari kuzavukira i Betelehemu bwarasohoye. Imyaka igera kuri 30 nyuma yaho, ni ukuvuga mu mwaka wa 29, igice cya mbere cy’ubuhanuzi bwa Daniyeli kivuga ibirebana no kuza kwa Mesiya cyarasohoye. Yesu yarabatijwe kandi Imana imusukaho umwuka wera. Icyo gihe ni bwo hari habonetse Urubyaro cyangwa Mesiya wari umaze igihe kirekire ategerejwe.
Yesu yahise atangira umurimo we wo ‘gutangaza ubutumwa bwiza bw’ubwami bw’Imana’ (Luka 8:1). Nk’uko byari byarahanuwe, Yesu yagaragaje ko yari umuntu w’umugwaneza, witonda kandi wita ku bandi abivanye ku mutima. Inyigisho ze zarangwaga n’urukundo kandi zari ingirakamaro. Yakijije abantu “ubumuga bw’uburyo bwose,” agaragaza ko Imana yari kumwe na we (Matayo 4:23). Abantu b’ingeri zose basanze Yesu, hanyuma bo ubwabo baravuga bati “twabonye Mesiya.”—Yohana 1:41.
Yesu yahanuye ko mbere y’uko Ubwami bwe butangira gutegeka mu buryo busesuye, ku isi hari kuzabaho intambara, imitingito n’ibindi bibazo byinshi. Ni yo mpamvu yagiriye abantu bose inama yo ‘gukomeza kuba maso.’—Mariko 13:37.
Yesu yari atunganye kandi yakomeje kumvira Imana, nubwo amaherezo abanzi be bamwishe. Ku bw’ibyo, urupfu rwe rwatubereye igitambo cy’incungu gitunganye, kizaduhesha ibyiringiro by’ubuzima bw’iteka muri paradizo Adamu na Eva batakaje.
Igihe Yesu yapfaga maze akazuka ari ikiremwa cy’umwuka gifite imbaraga, yashohoje ubuhanuzi buvuga ko yari kuzazuka nyuma y’iminsi itatu. Amaze kuzuka yabonekeye abigishwa be barenga 500. Mbere yuko ajya mu ijuru, yahaye abigishwa be inshingano yo gusanga ‘abantu bo mu mahanga yose,’ bakabagezaho ubutumwa bwiza buvuga ibirebana na we n’Ubwami bwe (Matayo 28:19). Bashohoje iyo nshingano mu rugero rungana iki?
—Bivugwa muri Matayo, Mariko, Luka, Yohana, 1 Abakorinto.


text:
UBUTUNZI BWO MU IJAMBO RY’IMANA | YESAYA 63-66
Ijuru rishya n’isi nshya bizadushimisha cyane
Isezerano Imana yatanze muri Yesaya 65 rivuga ko ibintu bizahinduka bishya rizasohora nta kabuza, kuko yabivuze nk’aho byamaze kuba
Yehova arema ijuru rishya n’isi nshya, aho ibya kera bitazibukwa
Ijuru rishya ni iki?
Ni ubutegetsi bushya buzatuma ku isi haba ubutabera
Bwashyizweho mu mwaka wa 1914, igihe Kristo yimikwaga akaba Umwami w’Ubwami bw’Imana
Isi nshya ni iki?
Ni abantu bakomoka mu bihugu byose, mu ndimi zose no mu moko yose, bagandukira ubutegetsi bw’Imana bwo mu ijuru
Ni mu buhe buryo ibya kera bitazibukwa?
Ibintu bibi twahuye na byo bikadutera agahinda, bikatubabaza kandi bikadutesha umutwe ntibizongera kubaho
Abantu b’indahemuka bazagira ubuzima bwiza, bajye bibuka ibintu byiza gusa bazajya babona uko bwije n’uko bukeye


text:
U Buhinde: Yagenze ibirometero 11 yikoreye umurambo w’umugore we(Amafoto)
Amashusho yafashwe agaragaza Dana Majhi ukomoka mu Buhinde, yikoreye umurambo w’umugore we uzingiye mu myenda, akora urugendo rwa kilometero 11,2 n’amaguru kubera ubukene ajya kuwushyingura aho avuka akomeje kuvugisha abantu amagambo atari make.
Dana Mjhi yafashe icyemezo cyo gutwara umurambo w’umugore we, Amang wari ufite imyaka 42, awuvanye ku bitaro bya Ulaya, mu mujyi wa Bhawanipatna, mu ntara ya Orissa, aho yapfiriye azira igituntu kuwa Gatatu w’iki cyumweru, nyuma yo kwimwa imbangukiragutabara yo kuwutwara.
Mahji yavuze ko nta bushobozi yari afite bwo kumugeza mu gace atuyemo mu birometero 80.4 uvuye kuri ibyo bitaro.
Abayobozi b’ibitaro bya Ulaya bahakanye ko batigeze bamwima imodoka yo gutwara uwo murambo, ahubwo ko yawujyanye abakozi b’ibitaro batabizi nkuko umuyobozi w’ibitaro yabitangaje.
Majhi, we avuga ko yatwaye umurambo w’umugore we nyuma y’umunsi umwe abakozi b’ibitaro bamusabye kuwujyana nk’uko inkuru ya Dailymail ibitangaza.
Ati “ Nasabye abakozi b’ibyo bitaro ngo bamfashe bampe imodoka ntware umugore wanjye, ariko baranze. Kubera ko ndi umukene ntari gushobora gukodesha imodoka ku giti cyanjye, nta kindi nari gukora uretse kwikorera umurambo w’umugore wanjye.”
Ibyo byatumye afata umwanzuro wo kuzingira umurambo we mu myenda atangira urugendo rurerure rwo kuwujyana aho avuka i Melghar kugira ngo awuhashyingure hakurikijwe imico n’imigenzo y’u Buhinde.
Urwo rugendo rw’ibirometero 11,2 yarukoze ari kumwe n’umwana we w’imyaka 12, Chaula , mbere yo kubona ubufasha bw’imodoka yabatwaye ibageza aho bari bagiye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibisobanuro byimbitse
Izina Myasiro rituruka ku nshinga kwasira ivuga kwishima cyangwa gukora ibirori.
Umubyeyi yaryitaga umwana we agendeye ko habaye ibirori bikomeye byo kwishimira umwana wavutse.
Hari n’indi mvugo igira iti ‘kwasa indwi’, aribyo bisobanuye kubyara umwana wa karindwi.
Mu mvugo zo kuzimiza zo hambere aho kugira ngo abantu bakuru bavuge ngo runaka abyaye umwana wa karindwi, bagiraga bati ‘runaka amaze kwasa indwi’.
Umwanzuro
Myasiro bishobora gusobanura umwana wa karindwi ndetse bikanasobanura ibyishimo cyangwa umunezero. Ni nk’aho bakamwise Byishimo cyangwa se Munezero
Ibi bisobanuro byatanzwe n’Inteko Nyarwanda y’Ururimi n’Umuco RALC


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 6, 2c-12)
Nkoramutima yanjye, 2cngibyo ibyo ugomba kwigisha no gushishikariza abandi. 3Nihagira umuntu wigisha ukundi, ntiyite ku magambo aboneye y’Umwami wacu Yezu Kristu no ku nyigisho itoza gusabanira Imana, 4azaba ari umuntu wahumishijwe n’ubwirasi; aba ari injiji irwaye gukurura impaka no guterana amagambo. Aho ni ho hava ishyari, amakibirane, gutukana, gukekana nabi, 5n’impaka z’urudaca ziterwa n’abantu bararutse umutima, batakimenya ukuri, kandi bakibwira ko ubusabaniramana ari uburyo bwo kwishakira inyungu. 6Yego nanone gusabanira Imana birimo inyungu nyinshi cyane, ariko ku muntu wishimiye ibyo afite. 7Koko rero nta kintu twazanye kuri iyi si, kandi ni na ko nta cyo dushobora kuzayimukanaho.
8Igihe rero dufite ibyo kurya n’icyo kwambara, tujye dushimishwa n’ibyo. 9Naho abararikiye kurunda ubukire bagwa mu mutego w’ibishuko, no mu byifuzo byinshi by’ubucucu n’ubugiranabi, bya bindi biroha abantu mu butindi no mu cyorezo. 10Ni koko, umuzi w’ibibi byose ni irari ry’imari. Kubera ko bamwe bayohotseho byatumye bitandukanya n’ukwemera, maze umutima wabo ushengurwa n’imibabaro itabarika. 11Naho wowe muntu w’Imana, ibyo bintu ubihe akato ; ahubwo ujye uharanira ubutungane, ubusabaniramana, ukwemera, urukundo, ubwiyumanganye n’ubugwaneza. 12Rwana intambara nyayo y’ukwemera, uronke ubugingo bw’iteka wahamagariwe, nk’uko wabyiyemeje igihe wahamyaga ukwemera kwawe ushize amanga mu ruhame rwa benshi.
ZABURI (Zab 49 (48), 6-7, 8-9, 17-18, 19-20)
Inyik/ Hahirwa abakene ku mutima, kuko Ingoma y’ijuru ari iyabo.
Ni kuki nagira ubwoba mu minsi mibi,
ngatinya ubugome bw’inyaryenge zinkikije,
cyangwa abantu biringira ubukungu bwabo,
maze bakiratana ko batunze byinshi ?
Nta muntu n’umwe wabitanga ngo bimucungure,
cyangwa ngo abihe Imana bimubere ingwate.
N’uwatanga ibingana bite ngo agure ubuzima,
namenye ko amaherezo buzazima burundu.
Ntibikagukange rero nubona umuntu abaye umukire,
n’ubwamamare bwe bukagenda bwiyongera ;
kuko umunsi yapfuye nta na kimwe azajyana ikuzimu,
n’icyubahiro yari afite ntazakimanukana iyo ngiyo.
Akiriho yajyaga yirya icyara akishimagiza,
ati « Dore barakurata, kuko byose byaguhiriye! »
Nyamara ntazabura kujya aho abakurambere be bagiye,
bo batazongera kubona izuba ukundi !
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga y’Ingoma yawe.
Alleluya.
IVANJILI
+ Luka (Lk 8, 1-3)
Muri icyo gihe, 1Yezu ashyira nzira azenguruka imigi n’insisiro, yamamaza lnkuru Nziza y’Ingoma y’Imana. Ba Cumi na babiri bari kumwe na we. 2Hari kandi n’abagore bamwe bari bakijijwe roho mbi n’izindi ndwara ; barimo Mariya bise Madalena wari wameneshejwemo roho mbi ndwi ; 3hari na Yohana muka Shuza umunyabintu wa Herodi, na Suzana n’abandi benshi babafashishaga ibintu bari bafite.


text:
ISOMO RYA MBERE
Isomo ryo mu gitabo cy’Umuhanuzi Hozeya (Hoz 11, 1.3-4.8c-9)
Uhoraho aravuze ati 1“Igihe Israheli yari akiri muto naramukunze, kandi nahamagaye umwana wanjye ngo ave mu Misiri. 3Nyamara Efurayimu ni jye wamufataga akaboko nkamwigisha gutambuka, ariko ntibigeze bamenya ko ari jye wabitagaho. 4Narabiyegerezaga mbigiranye urukundo, nkabizirikaho nk’uko abantu babigenza; mbiyegamiza ku musaya nk’umubyeyi uteruye umwana we, nca bugufi ndabagaburira. (Ariko banze kungarukira: nabasha nte kubatererana ?) 8cMu mutima wanjye nisubiyeho, impuhwe zanjye zirangurumanamo. 9Sinzakurikiza ubukana bw’uburakari bwanjye, kandi sinzarimbura ukundi Efurayimu; kuko ndi Imana simbe umuntu, nkaba Nyir’ubutagatifu rwagati muri mwe, sinzongera kugusanga mfite uburakari.”
ZABURI (Zab 80 (79), 2ac.3b, 15b-16, 19-20)
Inyik/ Ubengeranishe uruhanga rwawe, maze udukize !
Mushumba wa Israheli, tega amatwi,
wowe wicaye hejuru y’Abakerubimu,
garagaza ububasha bwawe, maze udutabare !
Urebere mu ijuru witegereze,
maze utabare uwo muzabibu;
urengere igishyitsi witereye,
n’umucwira ugukesha imbaraga.
Bityo ntituzongera kuguhungaho,
uzatubeshaho, twiyambaze izina ryawe.
Uhoraho, Mugaba w’ingabo, tuzahure,
ubengeranishe uruhanga rwawe, maze dukire.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya
Ingoma y’Imana iregereje : nimwemere Inkuru Nziza !
Alleluya
IVANJILI
+ Matayo (Mt 10, 7-15)
Muri icyo gihe, Yezu yabwiye intumwa ze cumi n’ebyiri ati 7“Aho munyura, muvuge ko Ingoma y’ijuru yegereje. 8Mukize abarwayi, muzure abapfuye, ababembe mubakize, mwirukane roho mbi. Mwahawe ku buntu, mutange ku buntu. 9Ntimwitwaze zahabu, feza cyangwa ibiceri mu mikandara yanyu; 10ntimujyane kandi uruhago rw’urugendo, amakanzu abiri cyangwa inkweto, habe n’inkoni, kuko umukozi akwiye ifunguro. 11Aho mugeze mu mugi cyangwa mu rusisiro, mujye mubaririza umuntu ukwiriye kubakira, maze mugume iwe kugeza igihe muzagendera. 12Nimugera iwe mumwifurize amahoro.13Niba urwo rugo ruyakwiye, amahoro yanyu azarutahemo; niba rutayakwiye, amahoro yanyu azabagarukira. 14Nibanga kubakira no kumva amagambo yanyu, muve muri urwo rugo cyangwa muri uwo mugi, mukunguta umukungugu wo ku birenge byanyu. 15Ndababwita ukuri : ku munsi w’urubanza, Sodoma na Gomora bizadohorerwa kurusha uwo mugi.”